Okresná prokuratúra Rimavská Sobota 
Jesenského 1, 979 80 Rimavská Sobota 1

Sp. zn. : 2 Pv 753/08/6609	Rimavská Sobota, 2.5.2012
EEČ : 2-49-51-2012

U Z N E S E N I E

Trestná vec:	obvinený XXXXX 
Prečin:	usmrtenie podľa § 149 odsek 2 písmeno a Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Rimavská Sobota
Rozhodnutie:
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
Skutková veta:
dňa 11.12.2008 v čase o 10.08 hodiny viedol XXXXX ako vodič, ťahač značky MAN s poľským evidenčným číslom XXXXX s návesom s poľským evidenčným číslom XXXXX na rýchlostnej komunikácii R2 v úseku pri obci Figa v kilometri číslo 338,950 za dobrej viditeľnosti, pričom nerešpektoval zvislé dopravné značenie a to prikázaný smer jazdy C4a a otáčal sa cez súvislú pozdĺžnu čiaru a ochranný ostrovček označený ako vodorovná dopravná značka číslo V13 z pripájacieho jazdného pruhu a štátnej cesty číslo I/50 v smere od obce Stránske na odbočovací jazdný pruh v smere na obec Figa, cez štátnu cestu číslo I/50-R2, čím porušil dôležitú povinnosť uloženú mu podľa zákona číslo 315/1996 Zbierky zákonov o premávke na pozemných komunikáciách účinného do 1. februára 2009  a to v čase, keď po štátnej ceste číslo I/50-R2, po suchej zjazdnej vozovke v smere od mesta Tornaľa na obec Bátka prichádzalo nákladné motorové vozidlo Fiat Dobló, slovenského evidenčného čísla XXXXX, ktoré viedol XXXXX, kde v strede vozovky došlo k čelnému nárazu vozidla Fiat Dobló so strednou nápravou návesu (z ľavej strany) ťahača značky MAN, následkom čoho utrpel XXXXX smrteľné zranenia, ktorým na mieste podľahol, jeho spolujazdec XXXXX, sediaci vpredu na mieste spolujazdca, utrpel trieštivú zlomeninu tretieho driekového stavca s odlomením prednej hornej hrany, trieštivú zlomeninu prednej steny ľavej čeľustnej dutiny s ľahkým vpáčením úlomkov do dutiny a s trieštivou zlomeninou prepážky medzi čeľustnou dutinou a čuchovými kostičkami, zlomeninu prednej steny pravej čeľustnej dutiny bez posunu úlomkov, zakrvácanie oboch čeľustných dutín, čuchových dutín čelovej dutiny, zavzdušnenie okolo očnicových priestorov, odlomeninu veľkého hrbolčeka ľavej ramennej kosti s posunom úlomkov, pomliaždeninu ľavej strany tváre ťažšieho stupňa, otras mozgu ľahkého stupňa, pomliaždeninu dolnej časti ľavej brušnej steny s natrhnutím šikmého brušného svalu s početnými krvnými výronmi svalu, pomliaždeniny ľavej strany hrudníka s podozrením na ľahké pomliaždenie pľúc, pomliaždenie ľavého predlaktia a povrchové odreniny pravého predkolena s dobou liečenia ako aj práceneschopnosti minimálne 5 mesiacov, 
Právna veta:
lebo je trestné stíhanie neprípustné podľa § 9 odsek 1 písmeno g
Odôvodnenie:
Vyšetrovateľ Okresného riaditeľstva Policajného zboru Rimavská Sobota, Úrad justičnej a kriminálnej polície Policajného zboru Rimavská Sobota dňa 11. septembra 2008 rozhodol o začatí trestného stíhania a vznesení obvinenia obvineného XXXXX za prečin usmrtenia podľa § 149 odsek 1, odsek 2  písmeno a) Trestného zákona, na skutkovom základe, tak ako je to uvedené vo výrokovej časti tohto uznesenia.
 
	Po vykonanom vyšetrovaní a následnom prerušení trestného stíhania bola trestná vec odovzdaná na trestné stíhanie príslušným orgánom Poľskej republiky a to dňa 8. októbra 2009 prostredníctvom Krajskej prokuratúry Banská Bystrica. Dňa 26. apríla 2012 bolo tunajšej prokuratúre doručené meritórne rozhodnutie súdu dožiadaného štátu. Po zaslaní odsudzujúceho rozsudku s vyznačenou doložkou právoplatnosti bolo zistené, že obvinený XXXXX bol odsúdený rozsudkom Rejonového súdu XXXXX dňa 5. októbra 2011, pričom rozsudok nadobudol právoplatnosť dňa 13. októbra 2011. XXXXX bol uložený trest odňatia slobody vo výmere dvoch rokov s podmienečným odkladom na skúšobnú dobu štyroch rokov, ako aj povinnosť zaplatiť 50 denných sadzieb po 30 Poľských zlotých. Zároveň mu bola uložená aj povinnosť zaplatiť súdne náklady vo výške 300 Poľských zlotých. Z rozsudku vyplýva, že dožiadaná strana - Poľská republika rozhodla o odsúdení obvineného XXXXX za skutok, ktorý je uvedený vo výrokovej časti tohto uznesenia. 

S prihliadnutím na článok 63 Zmluvy medzi Československou socialistickou republikou a Poľskou ľudovou republikou o právnej pomoci a úprave právnych vzťahov v občianskych, rodinných, pracovných a trestných veciach podpísanej 21. decembra 1987 vo Varšave je možné skonštatovať, že v trestnom stíhaní obvineného XXXXX nemožno pokračovať a trestné stíhanie musí byť zastavené.
	
Podľa článku 63 Zmluvy medzi Československou socialistickou republikou a Poľskou ľudovou republikou o právnej pomoci a úprave právnych vzťahov v občianskych, rodinných, pracovných a trestných veciach podpísanej 21. decembra 1987 vo Varšave po prevzatí trestného stíhania justičné orgány dožadujúcej zmluvnej strany nemôžu pokračovať v trestnom konaní proti tej istej osobe pre ten istý skutok.

Podľa § 215 odsek 1 písmeno d) Trestného poriadku prokurátor zastaví trestné stíhanie, ak zanikla trestnosť činu.
	
Podľa § 9 odsek 1 písmeno g) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva.

Z týchto dôvodov som rozhodol tak, ako je to uvedené vo výrokovej časti tohto uznesenia. 
Poučenie:
Proti   tomuto   uzneseniu   je   prípustná   sťažnosť, ktorú  môže podať obvinený   v  lehote   do  troch   dní   od   jeho  oznámenia u prokurátora Okresnej prokuratúry Rimavská Sobota. O sťažnosti bude rozhodovať prokurátor Krajskej prokuratúry Banská Bystrica. Sťažnosť má odkladný účinok.

JUDr. Slavomír Šamin
prokurátor